b'\n_START_ARTICLE_\nPlaninsko dru\xc5\xa1tvo Kamnik\n_START_PARAGRAPH_\nPlaninsko dru\xc5\xa1tvo Kamnik je slovensko planinsko dru\xc5\xa1tvo iz Kamnika, ki je bilo ustanovljeno leta 1893. Je \xc4\x8dlan Planinske zveze Slovenije.\n_START_SECTION_\nZgodovina\n_START_PARAGRAPH_\nKar nekaj znanih ljudi je v preteklosti obiskalo gore okoli Kamnika. Leta 1564 je prijahal v Kamni\xc5\xa1ko Bistrico na lov avstrijski nadvojvoda Karel II., spremljal ga je lovec Lenart Spruk z Gozda nad Kamnikom, baron Janez Vajkard Valvasor je med letoma 1671 in 1689 ve\xc4\x8dkrat obiskal Kamni\xc5\xa1ko Bistrico in jo v svoji Slavi vojvodine Kranjske tudi predstavil v besedi in podobi, v 18. stoletju je bil med glavnimi raziskovalci znani bretonski zdravnik in naravoslovec Belsazar Hacquet (1739 ali 1740\xe2\x80\x931815), ki je bil dvakrat v Kamni\xc5\xa1ko-Savinjskih Alpah. V svojem delu Oryctographia Carniolica (Rudopisje Kranjske) je leta 1778 opisal tudi Alpe,\xc2\xa0\xc2\xbbki so nad polovico gole in jih imenujejo Grintauzi ali navadno Ta Kamelska Planina, nem\xc5\xa1ko Steiner Alpen\xc2\xab. Leta 1793 je prvi uradni gorski vodnik lovec Spruk, svojega gosta Franca Hohenwarta, naravoslovca in kasnej\xc5\xa1ega soustanovitelja ljubljanskega muzeja, vodil v gore. V Bistri\xc5\xa1ki dolini je dolga leta slovel Valentin Slatnar,\xc2\xa0\xc2\xbbB\xc3\xb4sov Tine\xc2\xab\xc2\xa0(1852\xe2\x80\x931933), nekdanji divji lovec, ki je potem postal strog lovski \xc4\x8duvaj. V Kamni\xc5\xa1ki Bistrici so mu postavili spomenik._NEWLINE_Vsa ta slavna preteklost in narodno zavedni Kamni\xc4\x8dani, ki so se trudili, da slovenske gore ohranijo v lasti doma\xc4\x8dinov, je pripomogla k ideji, o ustanitvi planinskega dru\xc5\xa1tva oziroma prve podru\xc5\xbenice Slovenskega planinskega dru\xc5\xa1tva v Kamniku \xc5\xbee leta 1893. Prvi predsednik je postal lekarnar in takratni \xc5\xbeupan Josip Mo\xc4\x8dnik. V prvih letih so zgradili planinski ko\xc4\x8di na Kokrskem (1897) in Kamni\xc5\xa1kem sedlu (1906), kar je obisk gora pove\xc4\x8dalo. Med obema vojnama je bilo delo ote\xc5\xbeeno a nikoli prekinjeno. Po drugi svetovni vojni pa se je planinsko \xc5\xbeivljenje razmahnilo. Dru\xc5\xa1tvo je poskbrlo za ureditev zemlji\xc5\xa1kih odnosov ko\xc4\x8d, do obeh ko\xc4\x8d so bile zgrajene tovorne \xc5\xbei\xc4\x8dnice, kar je poenostavilo in izbolj\xc5\xa1alo oskrbo in vzdr\xc5\xbeevanje vse ve\xc4\x8djega \xc5\xa1tevila obiskovalcev. Markacisti so pregledali ozna\xc4\x8dene poti, odpravili pomanjkljivosti, pogosto spremenili potek zaradi varnosti in jih na novo opremili z varovali in ustreznimi oznakami._NEWLINE_Ob 120. obletnici planinskega dru\xc5\xa1tve Kamnik je iz\xc5\xa1el tudi zbornik z naslovom Korak za korakom do stodvajset let (ISBN 978-961-281-115-0).\n_START_SECTION_\nOrganizacija in delo\n_START_PARAGRAPH_\nPlaninsko dru\xc5\xa1tvo Kamnik upravlja upravni odbor, ki mu v letu 2013 predseduje Ivan Resnik. \xc4\x8clani so \xc5\xa1e na\xc4\x8delniki: alpinisti\xc4\x8dnega, mladinskega, vodni\xc5\xa1kega, propagandnega, \xc5\xa1portno-plezalnega odseka in odsekov za gospodarstvo in ko\xc4\x8de, planinske poti in varstvo narave._NEWLINE_Alpinisti\xc4\x8dni odek je zelo aktiven, saj organizira alpinisti\xc4\x8dno \xc5\xa1olo, odprave v tuje gore in alpinisti\xc4\x8dne tabore. Zelo aktiven je tudi Mladinski odsek, ki organizira pohode in izlete v naravo in je namenjen vrtcem, osnovno\xc5\xa1olcem in srednje\xc5\xa1olcem, ki se kasneje praviloma vklju\xc4\x8dijo v planinsko dru\xc5\xa1tvo. Sodeluje tudi na tekmovanju Mladina in gore. Odsek za gospodarstvo in ko\xc4\x8de trenutno skrbi za dve visokogorski postojanki: Ko\xc4\x8do na Kokrskem sedlu in Ko\xc4\x8do na Kamni\xc5\xa1kem sedlu. Odsek za planinske poti skrbi za 94 km planinskih poti v visokogorju med Planjavo in Kal\xc5\xa1ko goro in vse ni\xc5\xbeje le\xc5\xbee\xc4\x8de markirane poti, za kar skrbi 13 markacistov. V Vodni\xc5\xa1kem odseku imajo 23 planinskih vodnikov razli\xc4\x8dnih kategorij, ki organizirajo in vodijo razli\xc4\x8dne ture v doma\xc4\x8dih in tujih gorah. Plezalna boulder stena v Kulturnem domu Kamnik je zbirali\xc5\xa1\xc4\x8de ljubiteljev \xc5\xa1portnega plezanja. Tukaj vzgajajo plezalce pod okriljem Mladinske \xc5\xa1ole \xc5\xa1portnega plezanja, ki je namenjena otrokom starim od 5 do 15 let. \xc4\x8clani pa so tudi \xc5\xa1tevilni plezalci, ki se posve\xc4\x8dajo \xc5\xa1portnemu plezanju z vrvjo in plezanju balvanov._NEWLINE_Za \xc5\xa1irjenje planinstva so na nekaterih \xc5\xa1olah organizirali planinske skupine, ki jih vodijo mentorice planinskih skupin in planinski vodniki PZS.\n_START_SECTION_\nOdlikovanja in nagrade\n_START_PARAGRAPH_\nLeta 2003 je PD Kamnik prejelo srebrni \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbza dolgoletno delovanje in pomemben prispevek k slovenski planinski dejavnosti\xc2\xab.'